এ তো গেল গিফট আইডিয়ার কথা। তবে আলাদা কিছু ভাবতে তো দোষ নেই। গিফটের পরিবর্তে কিছুটা আকর্ষণীয়, সৃজনশীল আর আবেগপূর্ণ গিফট দেওয়া যেতে পারে। যেমন— প্রিয় মানুষটিকে নিয়ে বেরোতে পারেন লং ড্রাইভে কিংবা কোনো রেস্টুরেন্টে সেরে নিতে পারেন ক্যান্ডেল লাইট ডিনার। একটি লাল গোলাপ দিয়ে দিনটিকে রঙিন করলে হয়তো মন্দ হবে না। একটু সেকেলে ভাবনায় ফিরে যান! ভাঙা অক্ষরে লিখতে পারেন প্রেমপত্র। মনের যত ভালোবাসা কালো কালো অক্ষরে বুনে দিতে পারেন রঙিন খামে। তা ছাড়া বইপ্রেমীদের জন্য সময়টাও যেন পৌষ মাস। ভালোবাসার মানুষটিকে নিয়ে ছুটে যেতে পারেন বইমেলায়। কিনে দিতে পারেন রোমান্টিক প্রেমের উপন্যাস কিংবা কবিতার বই কিংবা বাহারি ডায়েরি। আবার একটু সময় নিয়ে নিজেই বানিয়ে নিতে পারেন কার্ড, ফটোফ্রেম কিংবা অন্য কোনো সুন্দর উপহার। তবে উপহার যাই হোক, এর উপস্থাপন যেন আকর্ষণীয় হয়। বিভিন্ন শো-রুমে পাবেন আকর্ষণীয় সব উপহার প্যাকেট।